‘ธกส.’ตีปีกจำนำข้าวลดใช้3แสนล้าน
ธ.ก.ส. ประเมินน้ำท่วมกระทบยอดจำนำข้าวเหลือ 3 แสนล้านบาท
7 ต.ค. 2554

ธ.ก.ส. ประเมินน้ำท่วมกระทบยอดจำนำข้าวเหลือ 3 แสนล้านบาท 
ผลผลิตเสียหายเหลือ 20 ล้านตัน เล็งขอเงินคลังเพิ่มอีก 2 แสนล้านบาท 
นายบุญช่วย เจียดำรงค์ชัย รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ผลจากปัญหาน้ำท่วมในพื้นที่หลายจังหวัดทั่วประเทศ ทำให้นาข้าวได้รับความเสียหาย 8.5 ล้านไร่ คิดเป็นปริมาณผลผลิตที่คาดว่าจะลดลง 56 ล้านตัน จากเป้าหมายรับจำนำข้าวทุกเม็ดที่ 23.4 ล้านตัน 
ดังนั้น ประเมินสถานการณ์การรับจำนำข้าวล่าสุดว่าน่าจะมีจำนวนไม่ถึง 20 ล้านตัน และวงเงินที่ใช้ในโครงการน่าจะลดลงจาก 4.1 แสนล้านบาท เหลือ 3 แสนล้านบาท เนื่องจากข้าวส่วนหนึ่งน่าจะมีความชื้น ส่งผลให้ต้องทอนราคารับจำนำลง 
เบื้องต้นคาดว่าวงเงินที่ ธ.ก.ส. เตรียมไว้รับจำนำข้าว 9 หมื่นล้านบาท น่าจะหมดในช่วงกลางเดือน พ.ย.นี้ ซึ่งกระทรวงการคลังต้องเตรียมจัดหาแหล่งเงินกู้เพื่อรองรับโครงการรับจำนำให้ทันก่อนสิ้นเดือน พ.ย. 
“ธ.ก.ส. มีสภาพคล่อง 9 หมื่นล้านบาท พอรองรับการจำนำถึงกลางเดือนหน้า ตอนนี้น้ำท่วมมากคาดว่าผลผลิตน่าจะลดลง 56 ล้านตัน ทำให้วงเงินที่ใช้ในโครงการลดลงไปด้วยอาจใช้เพียง 3 แสนล้านบาท เท่ากับกระทรวงการคลังต้องหาเงินอีก 2 แสนล้านบาทก็น่าจะพอ” นายบุญช่วย กล่าว
นายบุญช่วย กล่าวอีกว่า ขณะนี้ ธ.ก.ส.เตรียมมาตรการฟื้นฟูเกษตรกรหลังน้ำลด โดยจะให้สินเชื่อรายละ 1 แสนบาท คาดว่าต้องใช้เงินไม่น้อยกว่า 1 หมื่นล้านบาท 
นอกจากนี้ประสานกับส่วนราชการตั้งศูนย์บริการภาคเกษตรกร เพื่อให้บริการซ่อมแซมเครื่องจักรกลฟรี รวมถึงการซื้ออะไหล่ในราคาถูกเป็นต้น